
Általános és részletes indoklás
Martfű Város Önkormányzata Képviselő-testületének

az önkormányzat 2013. évi költségvetésének megállapításáról 
szóló …./2013. (II. …)
rendeletéhez
Tisztelt Képviselő-testület!

Az Államháztartásról szóló törvényben előírt feladatának eleget téve Képviselő-testületünk a 2012. november 29-i ülésén már megtárgyalta önkormányzatunk 2013. évre vonatkozó költségvetési elgondolásait. 

Az előterjesztésben leírtak véleményezése után a Képviselő-testület a 163/2012.(XI.29.) határozatával döntött a költségvetés tervezésének irányelveiről és rögzítette a tervező munka soron lévő feladatait.

Az önkormányzati intézmények vezetői kézhez kapták a 2013. évi költségvetés elkészítéséről szóló, a Jegyző és a Polgármester által jóváhagyott útmutatót, melynek alapján teljes részletességgel dolgozták ki elemi szinten a 2013. évi költségvetésüket.

Az intézményi költségvetéseket a 2013. januárban megtartott költségvetési egyeztető tárgyalások során jegyzőkönyvileg véglegesítettük.

Az Önkormányzati Hivatal vezetése és az intézményvezetők tételmélységig egyeztették a bevételi és kiadási előirányzatokat. A korrigált költségvetések bevételi és kiadási előirányzatait önkormányzatunk költségvetésébe beépítettük.

Pontosításra kerültek a számításba jöhető források és azok összegei, valamint az anyagi lehetőségekhez igazodóan a felhasználások és azok mértékei.

A tervegyeztetések során reális, az intézmények éves szintű működését biztosító költségvetések kerültek véglegesítésre.

Ismeretes, hogy a Magyar Köztársaság 2013. évi költségvetését (2012. évi CCIV. tv.) az Országgyűlés 2012. december 11-én elfogadta. Így a tervezés során már rendelkezésre álltak a költségvetési törvényben az önkormányzatunkra vonatkozóan megállapított állami hozzájárulások jogcímei és összegei, a megosztott bevételek mértékei és részarányai, valamint a normatív módon elosztott kötött felhasználású támogatások. 

A 2012. év novemberében megtartott Képviselő-testületi és bizottsági üléseken elhangzott javaslatokat, észrevételeket figyelembe vettük a javaslat elkészítésénél.
Előterjesztésünk és rendelet-tervezetünk szerkezeti rendjének kialakításánál és tartalmi előírásainál az új Államháztartási törvényben, valamint a költségvetési szervek tervezésének, gazdálkodásának, beszámolásának rendszeréről kiadott Kormányrendeletben leírtak alapján jártunk el. 
A koncepcióban is utaltunk már rá, milyen nagy horderejű változás következett be az Önkormányzatunk működésében. A járási hivatalok megalakulása, a vízszolgáltatás működtetésének átadása, az oktatási intézmények állami fenntartásba vétele, (az alapfokú oktatási intézmény, valamint a kollégium működtetése az önkormányzatunk feladata maradt) valamint a belső átalakulások, mint a Martfűi Városfejlesztési és Ingatlankezelői Szolgáltató Önkormányzati Nonprofit Kft., a Martfű Város Önkormányzata Gyermekjóléti és Szociális Szolgáltató Központja létrehozása, valamit a TESZ szervezetének megszüntetése, feladatainak átcsoportosítása az Önkormányzat feladatkörébe. Ez mind létszám és költségvetési vonzattal járt. 
Az állami támogatás is átalakult feladatfinanszírozássá, amely újabb feladatot rótt önkormányzatunkra a tervezés során. Külön nyilvántartást kell készíteni a kötelező és önként vállalt feladatok finanszírozásáról.
Önkormányzatunk 2013. évre vonatkozó pénzügyi tervének összeállítása az idáig részletezettek alapján készült.

I. Működési bevételek

1.
Intézményi működési bevételek

Bevételi előirányzataink az intézményeink által kimunkált, bevételi jogcímek szerint részletezett tervszámokon alapulnak. 

Igyekeztünk intézményeinknél minden számításba jöhető forrást feltárni, a teljességre törekedni és a gazdálkodás egyszerűsítését megtenni.

Intézményi működési bevételek közé kikerül:  
· Hatósági jogkörhöz köthető működési bevételek a díjakból, a telephely engedélyezési eljárás, közterület-foglalásért fizetett térítésekből, tevődnek össze.

· Áru- és készletértékesítés a Martfűi Közéleti Magazin értékesítésénél jelenik meg.

· A Szolgáltatások ellenértékeivel összefüggő bevételeink igen sokrétű tevékenységi körből jelennek meg.


Legjellemzőbbek   - könyvtári, filmszínházi, színházi bevételek



       - üdülési díjak, tanfolyam díjak
· A továbbszámlázott bevételeink elsősorban az Önkormányzatnál jelenik meg. Ezek a központi beszerzés továbbszámlázásai (telefonköltség, mobiltelefon-használat) az egészségügyi intézmények résztérítései, energia költségek.
· Bérleti díjként vettük figyelembe az ingatlanok bérbeadásából, és eszközkölcsönzésből származó bevételeket.

· Intézményi ellátási díjként vettük számításba az iskolai, bölcsődei és a szociális étkezéstérítést, és a házi segítségnyújtás.
· Kiszámlázott termékek és szolgáltatások ÁFA- ját tételesen, bevételként tervezzük meg az értékesített termékeink, szolgáltatásaink számláiba felszámított, a vevők által megfizetett általános forgalmi adók összegeit.

· Kamatbevétel képződik a pénzintézetnél vezetett bankszámlán lévő pénzkészlet és lekötött betét után.

Működési bevételeink jogcímek és intézmények szerinti részletezését az 2. táblázatban mutatjuk be mely összességében 93.099 e Ft. A tavalyi évhez képest ez az összeg jelentősen változott, a vízszolgáltatással kapcsolatos bevételkiesés, valamint a bérlemények bevételi díja csökkentette nagymértékben.
2. Önkormányzat sajátos működési bevételei

2.2 Helyi adókból származó bevételeink az iparűzési adóból, idegenforgalmi adóból, építményadóból származnak.
Tervszámaink kialakításánál figyelembe vettük az elmúlt évben történt tényleges adóbefizetéseket, a december 20-i adófeltöltéseket és az adózóktól szerzett információkat.
A tervezett iparűzési adó bevételünk - 350.000 e Ft - az előző évhez képest minimális csökkenést mutat. Ezen adónemnél a csökkenés elsősorban a két nagy adózónál jelentkezett.
2.3. Átengedett központi adók: 

2.3.1
Gépjárműadóból a helyi magánszemélyek és vállalkozások által befizetett összeg 40 %-a illeti meg önkormányzatunkat 2013. január 1-től, az előző évi 100 % helyett.
2.3.2.
Termőföld bérbeadásából származó jövedelem utáni személyi jövedelemadó 
100 %-a illeti meg önkormányzatunkat. 

Személyi jövedelemadóból történő részesedés 2013. január 1-től megszűnt az életbelépő feladatfinanszírozás miatt. 
2.4. Bírságok, pótlékok és egyéb sajátos bevételek: Önkormányzatunknál jellemzően a környezetvédelmi bírság jelenik meg. A pontos összeget nem lehet megállapítani előre, várhatóan 100 e Ft. Itt jelenik meg a helyi adókkal kapcsolatos pótlékok, bírságok összege is (várhatóan 1.200 e Ft,)
Tervezett működési bevételek összesen 549 399 e Ft. 
A működési bevételeken belül, az önkormányzat sajátos működési bevételeinek összege 456 300 e Ft-ot tesz ki (2.2 Helyi adók, 2.3. Átengedett központi adók, 2.4. Bírságok, pótlékok és egyéb sajátos bevételek).

II. Támogatások
I . A helyi önkormányzatok általános működésének és ágazati feladatainak támogatása
Itt mutatjuk be az önkormányzat feladat finanszírozásához kapcsolódó bevételeket, valamint ez a bevétel tartalmazza a beszámítás összegét, amely megközelítően a 2011. évi adóbevételünk egynegyede.
II. A település önkormányzat köznevelési és gyermekétkezési feladatainak támogatása
Az óvoda pedagógusok, az óvodai munkát közvetlenül segítők bértámogatása, valamint óvoda működtetés támogatása került elszámolásra. A gyermekérkeztetés támogatását is ezen a jogcímen kapjuk.
III. A település önkormányzat szociális és gyermekjóléti feladatainak támogatása
A pénzbeli szociális támogatásra adott összegeket, valamint a Martfű Város Önkormányzata Gyermekjóléti és Szociális Szolgáltató Központ feladataihoz kapcsolódó bevételeket tartalmazza. A bölcsőde feladatait is itt finanszírozzák.
IV. A települési önkormányzatok kulturális feladatainak támogatása
Ezen a soron finanszírozzák a nyilvános könyvtári és közművelődési feladatokat települési létszámadatok után.
Központosított előirányzatok

Itt tervezzük a prémiuméves foglalkoztatás bevételeit 2013-ban 2 fő. A 2012. utolsó negyedéves támogatást 2013 első negyedévben kapjuk. Az üdülőhelyi feladatok támogatása is ezen a jogcímen jelenik meg, minden 2011-ben beszedett helyi adó forintot kiegészítik 1,50 forinttal, ez a bevételünk folyamatos emelkedést mutat. A lakott külterületek után is itt tervezzük az állami támogatás.
III. Felhalmozási és tőke jellegű bevételek

Az önkormányzat a 2013. évi tervében ingatlan értékesítés nem tervez, a bérbeadást részesíti előnyben. Bevételünk a volt bérlakás értékesítésből származik, valamint az ipartelep kerítés felújítására átvet pénzeszközből. 
IV. Támogatás értékű bevételek:
Az itt tervezett bevételeink működési és felhalmozási jellegű feladataink ellátásához kerülnek átvételre. Az eü. pénztártól átvett összeget egészségügyi feladatok ellátására fordítjuk. A Mezőhéki önkormányzattól tervezett összeg az óvodai feladatok ellátására, valamint a körjegyzőség 1 havi működtetésére kerül felhasználásra. A bérév miatt 2 havi bérigényt fedez az összeg. Túrkeve várossal létesít körjegyzőséget Mezőhék 2013. 02. 01-től.
V. Megtérülések
A korábbi években lakásépítéshez, lakásvásárláshoz és lakásfelújításokhoz nyújtott önkormányzati kölcsöntámogatások törlesztő részleteit vettük számításba e jogcím alatt. Szerződés szerint, a LEADER egyesületnek nyújtott kölcsön visszatérítését is itt tervezzük.
VI. Pénzforgalom nélküli bevételek:
Betervezésre került a 2012. évi szabad pénzmaradvány várható összegéből 96 137e Ft. Ez a 2013 évi felhalmozási kiadások fedezetére a költségvetési egyensúly megteremtésére szolgál.
A teljes összeg felosztása a jogszabálynak megfelelően a zárszámadással együtt történik meg. 
VIII. A költségvetési bevételek 2013. évben összesen: 958 082 e Ft.

· Az Önkormányzat 2013. évre nem tervez hitel felvételt.
Az önkormányzati szintű bevételi tervjavaslatunkat az 1. számú mellékleten mutatjuk be. Az önállóan működő és önállóan működő és gazdálkodó intézmények bevételeit az 2. sz. mellékletben mutatjuk be. 

Az Önkormányzat bevételének sarokszáma így összesen:   958 082 e Ft.

Kiadások

1. Működési, fenntartási kiadások

A költségvetést összeállító munkánk legjelentősebb és talán legfelelősségteljesebb feladatát képezte az önkormányzatunk által ellátandó - egyrészt a kötelezően, másrészt az önként vállalt, amely bemutatásra kerül a 5.sz táblázatban - feladatok feltételeinek és pénzügyi hátterének megteremtése, a település zavartalan üzemeltetésének, meglévő intézményeink működésének biztosítása.
Az önkormányzat 2013. évi költségvetési elgondolásainak megtárgyalása során hozott Képviselő-testületi határozatban foglaltak, valamint az intézményeink részére megküldött tervezési útmutató alapján egységes szempontok szerint készültek el intézményeink költségvetés-tervezetei, melyekben részletesen kimunkálásra kerültek az intézmény-üzemeltetés költségigényei.

A tervtárgyalások során az intézmények által kidolgozott tervszámok a jogos szükségletek és a reálisan figyelembe vehető lehetőségek alapján kisebb-nagyobb mértékben módosításra kerültek. Az egyeztetésekről jegyzőkönyvek készültek. 

Minden intézményünknél elismerésre és beépítésre kerültek az elmúlt évben, illetve az ez év január 1-jétől bekövetkezett, vagy előírt feladatváltozások költségkihatásai.

Így többek között:


- 
a munkáltatót terhelő bérfejlesztéssel összefüggő bérjárulék növekedések,


- 
kiemelt munkavégzésért járó kereset-kiegészítés,


- 
béren kívüli juttatás.

A kiadások nagy részét az intézmények működéséhez szükséges bér és járulékai teszik ki továbbra is, melynek összege 363 545 e Ft. Az előző évhez képest jelentős csökkenés tapasztalható a már említett átszervezések miatt. A minimálbér emelkedése, soros előrelépések beépítésre kerültek. Az intézményekben az adható cafetéria rendszer 2012-es összegét (5 000Ft) az adóváltozások adta lehetőségekkel élve 2013-ban 8 000 Ft-tal terveztük a járulékokkal. A köztisztviselők esetében az állami költségvetésben meghatározott bruttó 200 000 Ft-tal terveztünk, amely a járulékokat is tartalmazza. Itt a nettó összeg csökkenő tendenciát mutat az előző évhez képest a kedvezőtlen adóváltozás miatt.
A 2013. évi személyi juttatás tartalmazza, a prémiuméves foglalkoztatottak bérét is, amely összeget az állami költségvetésből pályázat útján visszaigényelünk. Ez a költségvetésünkbe beépítésre került. 

A 2013. évi költségvetés 3. sz. melléklete tartalmazza az önkormányzat létszámadatait A martfűi önkormányzat létszámkerete az intézményi részletezés szerint összesen 119 fő. A fenti létszám kiegészül: 
- Prémiumévek programban jelenleg 2 fő vesz részt.
- Mezőhék körjegyzőségben foglalkoztatottak létszáma 3 fő, mely 1 hónapig szerepel költségvetésünkben, az óvodai feladatellátására vonatkozó megállapodás alapján pedig 3 fő 2013. évre vonatkozóan lett tervezve.
- A Városi Művelődési Központban terveztünk 3 fő pályázatból foglalkoztatott létszámot, 2 fő 9 hónap, 1 fő 12 hónap időtartamra.
- A Közfoglalkoztatottak létszámát a jelenlegi foglalkoztatás alapján jelenítettük meg, mely 4 fő, 2013. 03. 31-ig. 2013. évre vonatkozó adat jelen pillanatban nem ismert, ezért az eredeti költségvetésben nem terveztünk közfoglalkoztatott létszámot. 
A közfoglalkoztatás kiemelten fontos feladatnak tartja önkormányzatunk, év közben kerül beépítésre mind a létszám és a bér igény, valamint az önrész biztosítása. 
Az Önkormányzat költségvetési kiadásai között (17-18. sz. tájékoztató jellegű melléklet) részletesen szerepeltetjük a szociális ellátásokról alkotott helyi rendeletünkben foglaltak szerinti ellátási formák várható szükségleteit. Tervezett összege 94 900 e Ft.

Az intézményi működési kiadásokkal kapcsolatos számszaki előirányzatainkat intézményi részletezésben, valamint önkormányzat összesenben a 3. sz. melléklet szemlélteti, míg a Önkormányzati részletes költségvetését a 17. sz. mellékletben mutatjuk be.

A Képviselő-testület az önkormányzati intézmények költségvetési támogatását 473 219 e Ft-ban határozza meg a 4. számú melléklet szerinti részletezettségben.

Mezőhéki Önkormányzat intézményeinek bevételeit és kiadásait a 9. számú melléklet tartalmazza.

2. Felhalmozási kiadások

Az önkormányzati szinten felhalmozási kiadásként javasolt 112 897 e Ft összegű előirányzatunk egy része közvetlenül megjelenik intézményeink költségvetési kiadásai között. 

Ezek egy része a legszükségesebb szakmai gépek és berendezések megvásárlására vonatkoznak, valamint épületingatlanaink és azok berendezéseinek szükségszerű felújítását hivatottak megvalósítani, a többi pedig már az előző években vállalt feladatként jelenik meg. 

Felújítási feladataink elvégzését indokolttá teszi az ingatlanok állagmegóvása, a nagyobb épületkárok elkerülése.

Az Önkormányzat feladatonkénti felhalmozási kiadásait a 10. sz. melléklet tartalmazza.

A 8. táblázatban mutatjuk be az Önkormányzatnál 2013. évben megvalósuló európai forrásból finanszírozott projekteket, melyek nagymértékben segítik önkormányzatunk energia hatékonyságát és az épület korszerűsítését, részesedés vásárlását a Bács Víz Zrt.- tól és a törzstőke finanszírozást is itt tervezzük. Martfűi Városfejlesztési és Ingatlankezelői Szolgáltató Önkormányzati Nonprofit Kft. esetében. 
A működési és felhalmozási célú bevételek, és kiadások mérlegét a 6. sz. melléklet mutatja be.

Tisztelt Képviselő-testület!

Költségvetési gazdálkodásunk egyensúlyának biztosítására a 38 519 e Ft összegű céltartalékot javaslunk előirányozni. Az Önkormányzat hitelállománya nemleges, melyre 7. sz. melléklet ad tájékoztatást.
Tájékoztató jelleggel a 2013. évi költségvetési rendelet mellékletét képezi a továbbiakban:
· 11. sz. melléklet az Önkormányzat számviteli mérlegét tartalmazza,

· 12. számú mellékletben adunk számot a közvetett támogatások várható éves kihatásairól,
· 13. számú mellékletben önkormányzatunk több éves kötelezettséggel járó kiadásait szemléltetjük,

· 14. sz. melléklet tartalmazza a 2013. évi előirányzat-felhasználási ütemtervét,

· 15. táblázat pedig a 14-es táblához kapcsolódó likviditási ütemtervet mutatja be,

· 16. sz. melléklet az önkormányzat 2012. évi Környezetvédelmi Alap felhasználás előirányzatát tartalmazza,

· 19. számú melléklet a fedezet nélküli felhalmozási kiadásokat tartalmazza.

· 20. számú melléklet tartalmazza az Önkormányzat létszámadatait. 

Tisztelt Képviselő-testület!

Tisztelettel kérem a Képviselő-testületet az előterjesztés és a döntési javaslatok megvitatására és elfogadására.

Martfű, 2013. február 05.

Dr. Kiss Edit

polgármester

Látta:
Szász Éva

           jegyző 
Készítette: 
Kontra Lajos


Pénzügyi és Adóügyi irodavezető
